Jason Rohde: ‘My vrou was woedend oor minnares’Jason Rohde (Foto: ANA) Jason Rohde en sy vrou, Susan, het ŉ fisieke onderonsie gehad nadat sy verneem het dat hy steeds in ŉ buite-egtelike verhouding met een van sy kollegas betrokke was. Rohde het in die Wes-Kaapse hooggeregshof getuig dat sy vrou “woedend” was die aand van haar dood nadat sy verneem het dat Rohde steeds ŉ verhouding met sy kollega, Jolene Alterskye, gehad het. Die Rohde-egpaar het die naweek van 22 tot 24 Julie 2016 Sotheby’s International Realty se jaarlikse geselligheid by die Spier-wynlandgoed buite Stellenbosch bygewoon. Alterskye was ook by die geleentheid. Susan het glo reeds in Februarie 2016 van die verhouding te wete gekom wat na bewering al in Junie 2015 begin het. Rohde het Susan glo probeer oortuig dat hy die verhouding beëindig het. Susan en Jason Rohde. Foto: Facebook “Sy was absoluut woedend. Sy het my betrap saam met my minnares nadat ek herhaaldelik vir haar gesê het dat ek haar [Alterskye] al ŉ paar maande nie meer sien nie,” het Rohde getuig. Volgens Rohde wou hy die kamer wat hy en Susan by die Spier-wynlandgoed gedeel het, verlaat. Susan het hom egter probeer keer. Volgens Rohde wou hy na sy kollega se kamer gaan aangesien Alterskye daar was. Hy het aan die hof gesê “daar was ŉ kombinasie van fisieke bewegings” en dat hy Susan in ŉ stadium aan haar nek beetgehad het om haar uit die pad te probeer kry sodat hy die kamer kon verlaat. Staatsaanklaer Louis van Niekerk het aangevoer dat Rohde ook vir Susan teen ŉ muur vasgedruk en gewurg het. Hy het dit egter ontken. Volgens Rohde kon hy uiteindelik daarin slaag om die kamer te verlaat, maar Susan het hom agternagesit. Sy het glo buite sy kollega se kamer gestaan en daarop aangedring dat Rohde uitkom. Rohde tydens ‘n vorige hofverskyning. Foto: Skermskoot eNuus-video Rohde het getuig dat die onderonsie met Susan voortgeduur het nadat hy by die kamer uit is. Van Niekerk wou weet hoekom die onderonsie sou voortgaan aangesien Susan daarin geslaag het om Rohde uit die kamer te kry. Rohde het herhaal dat sy vrou “woedend” was en dat die rusie daarom voortgeduur het. Van Niekerk het Rohde daarvan beskuldig dat hy ŉ leuenaar is, en daarop gewys dat hy nie eerlik was oor die fisieke bakleiery met sy vrou ure voor haar dood nie. Van Niekerk het aan die hof gesê Rohde het in sy verklaring aan die polisie gejok en wou ook weet waarom hy gesê het dit was ŉ “meningsverskil”, hoewel hy aan sy skoonpa erken het dat hy en sy vrou baklei het. Jason en Susan Rohde Foto: Facebook Susan se liggaam is kort daarna in die egpaar se hotelkamer gevind. Sy het aan ŉ elektriese koord gehang wat oor ŉ haak agteraan die badkamerdeur geglip was. Rohde het gesê hy was verleë toe hy sy verklaring aan die polisie gegee het, want sy familie was ook teenwoordig. “Wel, toe ek my verklaring afgelê het, was ek saam met my familie. Wie wil voor sy familie erken dat hy met sy vrou gestoei het?” “So, jy het gejok,” het Van Niekerk volgehou. “As jy daardie woorde wil gebruik, dan ja, ek het gejok. Vir my was dit egter nie ŉ leuen nie, maar soos ek gesê het, ek was verleë,” het Rohde geantwoord. Die saak word Maandag hervat.